Treće, pandemija bolesti COVID-19 traje dulje nego što se moglo očekivati. Izravne i neizravne posljedice pandemije i dalje su prisutne u svim državama članicama, zbog čega je potrebna produljena javna potpora za oporavak najpogođenijih teritorijalnih područja i gospodarskih sektora. To je dovelo do vrlo velikog pritiska na proračune država članica, zbog čega je u tim okolnostima bilo potrebno primijeniti dodatne izvanredne mjere.

Kad je riječ o programima koji uključuju Rusiju i Bjelarus, poremećaji su posljedica nužne suspenzije sporazumâ o financiranju između EU-a i Rusije te EU-a i Bjelarusa početkom ožujka zbog ruske invazije na Ukrajinu. To je dovelo do obustave provedbe programa i projekata s tijelima i korisnicima iz tih dviju zemalja. Obustava je u skladu sa zabranom pružanja financijske potpore ruskim javnim subjektima koju je Vijeće uvelo 8. travnja 2022.

3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

Prijedlog se odnosi samo na programe prekogranične suradnje u okviru ENI-ja iz razdoblja 2014.–2020. i ne mijenja postojeće proračunske obveze. Olakšat će ubrzanje provedbe programa i smanjiti opterećenje korisnika i nacionalnih proračuna u zemljama koje su najviše pogođene ratom (Ukrajina, Republika Moldova i države članice koje s njima sudjeluju u prekograničnoj suradnji). Budući da se financijska provedba programa prekogranične suradnje u okviru ENI-ja izvršava plaćanjem pretfinanciranja u iznosu do 100 % odobrenih sredstava EU-a (ENI-ja i EFRR-a) i da je Komisija programima već isplatila većinu pretfinanciranja, predložena mjera neće utjecati na odobrena sredstva za plaćanje ni u 2022. ni u 2023., s obzirom na to da je 2023. posljednja godina prihvatljivosti rashoda za projekte.

(4)Zbog vojne agresije Rusije na Ukrajinu Unija, a pogotovo njezine istočne regije, kao i zapadni dijelovi Ukrajine i Republika Moldova, suočavaju se sa znatnim priljevom raseljenih osoba. To je dodatan izazov za države članice i druge zemlje koje graniče s Ukrajinom, koji bi se mogao dodatno proširiti na druge države članice, posebno u vrijeme kad se njihova gospodarstva još oporavljaju od posljedica pandemije bolesti COVID-19.

(3)Prijevare na predsjedničkim izborima u Bjelarusu u kolovozu 2020. i nasilno gušenje mirnih prosvjeda već su doveli do prilagodbe pomoći Unije Bjelarusu na temelju Zaključaka Vijeća o Bjelarusu br. 11661/20 od 12. listopada 2020.

·dva programa transnacionalne suradnje obuhvaćena Uredbom (EU) br. 1299/2013 uključuju suradnju s Ukrajinom i Republikom Moldovom („Transnacionalni program za Podunavlje”) te Rusijom i Bjelarusom („Program Interreg za regiju Baltičkog mora”), a potrebne su izmjene relevantnih odredaba kohezijske politike zbog invazije Rusije na Ukrajinu kako bi se omogućilo učinkovito funkcioniranje tih programa. Većina prilagodbi uvedenih člancima od 3. do 14. može se primijeniti samo odstupanjem od odgovarajućih odredaba Uredbe (EU) br. 1299/2013. Stoga su potrebne prilagodbe za ta dva programa utvrđene u članku 15.

·zbog poremećaja u provedbi programa sustav uobičajenog lanca povrata, prijeboja i vraćanja sredstava (članci od 74. do 76. Provedbene uredbe (EU) br. 897/2014) može se prekinuti ili ga je nemoguće provesti. Potrebne prilagodbe regulatornih koraka koje trebaju provesti upravljačka tijela utvrđene su u članku 14.;

(6)Provedba svih programa i projekata s Rusijom i Bjelarusom obustavljena je nakon odgovarajuće obavijesti o suspenziji sporazuma o financiranju za programe suradnje s tim zemljama. Potrebno je utvrditi posebna pravila o daljnjoj provedbi programa suradnje koji se podupiru iz ENI-ja i EFRR-a, čak i u slučaju raskida odgovarajućeg sporazuma o financiranju.

(7)Provedba programa suradnje koji se podupiru iz ENI-ja uređena je Provedbenom uredbom Komisije (EU) br. 897/2014. Međutim, Provedbena uredba (EU) br. 897/2014 ne može se izmijeniti prema potrebi jer njezina pravna osnova, Uredba (EU) br. 232/2014, više nije na snazi od 31. prosinca 2020. Stoga je potrebno u zasebnom instrumentu utvrditi posebne odredbe u pogledu nastavka provedbe predmetnih programa suradnje.

(8)Sporazumi o financiranju za programe suradnje s Ukrajinom i Republikom Moldovom nisu suspendirani. Međutim, na provedbu programa znatno utječu ničim izazvana i neopravdana vojna agresija Rusije na Ukrajinu te znatan priljev raseljenih osoba iz Ukrajine u Republiku Moldovu. U cilju svladavanja izazova za programske partnere, tijela nadležna za programe i projektne partnere, potrebno je utvrditi posebna pravila o daljnjoj provedbi predmetnih programa suradnje.

(9)Kako bi se smanjilo opterećenje javnih proračuna koje nastaje zbog potrebe da se odgovori na ničim izazvanu i neopravdanu vojnu agresiju Rusije na Ukrajinu i na znatan priljev raseljenih osoba iz Ukrajine, pravilo sufinanciranja utvrđeno Provedbenom uredbom (EU) br. 897/2014 ne bi se trebalo primjenjivati na doprinos Unije.

(10)Za izmjenu stope sufinanciranja trebalo bi zahtijevati samo dostavu revidiranih financijskih tablica Komisiji, a druge postupovne aranžmane i pravila o prilagodbama i revizijama programa trebalo bi pojednostavniti za programe na koje izravno utječe vojna agresija na Ukrajinu ili znatan priljev raseljenih osoba iz Ukrajine. Sve moguće posljedične izmjene, uključujući ciljane vrijednosti pokazatelja, trebale bi biti dopuštene kao dio naknadne izmjene programa nakon završetka obračunske godine.

(11)Rashodi za projekte kojima se svladavaju migracijski izazovi koji su posljedica vojne agresije Rusije na Ukrajinu trebali bi biti prihvatljivi od datuma početka te agresije, odnosno od 24. veljače 2022.

(12)Iako je upravljanje projektima koje je već odabrao zajednički odbor za praćenje u nadležnosti upravljačkog tijela, u okviru nekih programa zajednički odbor za praćenje treba odobriti određene izmjene projekta. Kako bi se ubrzale potrebne izmjene, potrebno je stoga utvrditi da je za izmjenu u skladu s nacionalnim pravom upravljačkog tijela dokumenata kojima se utvrđuju uvjeti za potporu projektima na koje utječu poremećaji u provedbi programa odgovorno samo odgovarajuće upravljačko tijelo, bez prethodnog odobrenja zajedničkog odbora za praćenje. Takve izmjene trebale bi, među ostalim, obuhvaćati zamjenu vodećeg korisnika i sve promjene plana financiranja i rokova za provedbu. Kad je riječ o novim projektima, upravljačkom tijelu trebalo bi nakon 31. prosinca 2022. izričito dopustiti potpisivanje ugovora koji nisu ugovori za velike infrastrukturne projekte. Sve projektne aktivnosti koje se financiraju iz programa trebale bi završiti najkasnije 31. prosinca 2023.

(13)Agresija Rusije na Ukrajinu uzrokovala je inflaciju koja je veća od očekivane i neočekivano povećanje cijena opskrbe i izgradnje, što zajedno utječe na provedbu velikih infrastrukturnih projekata u okviru predmetnih programa. Kako bi se ispravila ta situacija, trebalo bi dopustiti da udio doprinosa Unije dodijeljen takvim projektima može prelaziti gornju granicu utvrđenu u članku 38. stavku 4. Provedbene uredbe (EU) br. 897/2014, odnosno 30 % pri zaključenju programa, pod uvjetom da je prekoračenje isključivo posljedica neočekivanog povećanja cijena opskrbe i izgradnje.

(14)Provjere koje provodi upravljačko tijelo sastoje se od administrativnih provjera i provjera projekta na licu mjesta. Zbog poremećaja u provedbi programa više nije bilo moguće provoditi provjere projekata na licu mjesta u Ukrajini. Stoga je potrebno predvidjeti mogućnost provođenja samo administrativnih provjera. Osim toga, ako je infrastrukturna komponenta projekta uništena prije nego što su se provjere mogle provesti, trebalo bi dopustiti prijavljivanje povezanih rashoda za poravnanje računa na temelju časne izjave korisnika u kojoj se navodi da je prije uništenja infrastrukturne komponente projekt odgovarao sadržaju navedenom u računima ili dokumentima jednake dokazne vrijednosti.

(15)U skladu s člankom 39. stavkom 1. Provedbene uredbe (EU) br. 897/2014 projektima se može dodijeliti financijski doprinos ako ispunjavaju niz detaljnih kriterija. Zbog poremećaja u provedbi programa, jedan od tih kriterija ili više njih, posebno zahtjev da projekt ima jasan učinak na prekograničnu ili transnacionalnu suradnju, možda neće biti ispunjen pri nastanku poremećaja ili zaključenju određenog projekta. Nadalje, možda više neće biti ispunjen osnovni uvjet da projekti uključuju korisnike iz barem jedne od država članica sudionica i barem jedne od partnerskih zemalja sudionica. Stoga je potrebno utvrditi mogu li se rashodi ipak smatrati prihvatljivima unatoč činjenici da neki uvjeti za financiranje možda više neće biti ispunjeni zbog poremećaja u provedbi programa.

(16)Zbog poremećaja u provedbi programa mnogi projekti de facto neće imati partnera iz partnerske zemlje. Kako bi se korisnicima u državama članicama omogućilo da dovrše svoje aktivnosti, primjereno je iznimno odstupiti od obveza da svi projekti imaju barem jednog korisnika iz partnerske zemlje i da sve aktivnosti imaju istinski prekogranični ili transnacionalni učinak i koristi.

(17)Obveze vodećeg korisnika obuhvaćaju sve aktivnosti povezane s provedbom projekta. Zbog poremećaja u provedbi projekta vodeći korisnici mogli bi biti spriječeni u ispunjavanju svojih obveza na strani partnerske zemlje. Obveze vodećeg korisnika stoga bi trebalo prilagoditi i, prema potrebi, ograničiti na provedbu projekta na strani država članica. Vodećim korisnicima trebalo bi omogućiti i izmjenu pisanog sporazuma s drugim projektnim partnerima i obustavu određenih aktivnosti ili sudjelovanja određenih partnera. Konačno, vodeće korisnike trebalo bi osloboditi obveze da uplate primljene od upravljačkog tijela prenesu drugim partnerima ili bi tu obvezu trebalo barem prilagoditi.

(18)Kako bi se pogođeni programi mogli primijeniti na iznimne okolnosti, potrebno je predvidjeti da se projekti kojima se svladavaju migracijski izazovi mogu odabrati bez prethodnog poziva na podnošenje prijedloga u iznimnim slučajevima i uz odgovarajuće obrazloženje.

(19)Nakon suspenzije sporazuma o financiranju s partnerskim zemljama suspendirana su plaćanja povezana sa sudjelovanjem Rusije ili Bjelarusa. Nadalje, u Ukrajini izvanredne mjere koje je poduzela Narodna banka i sigurnosna situacija koja je posljedica vojne agresije Rusije na Ukrajinu sprečavaju prijenos novca u inozemstvo. Stoga je u državama članicama i partnerskim zemljama čiji sporazumi o financiranju nisu suspendirani primjereno omogućiti upravljačkom tijelu izravnu uplatu bespovratnih sredstava korisnicima projekata.

(20)Programi ENI-CBC moraju utvrditi metodu konverzije rashoda nastalih u valuti koja nije euro. Ta se metoda primjenjuje tijekom cijelog trajanja programa. Zbog financijskih i gospodarskih posljedica vojne agresije Rusije na Ukrajinu došlo je do neočekivanih fluktuacija deviznog tečaja. Stoga je potrebno predvidjeti mogućnost promjene te metode.

(21)Zbog poremećaja u provedbi programa upravljačka tijela možda neće moći primati bankovne doznake iz određenih partnerskih zemalja, što bi dovelo do nemogućnosti naplate dugova od korisnika projekata koji se nalaze u tim zemljama. U slučaju partnerske zemlje koja je prenijela dio svojeg nacionalnog doprinosa upravljačkom tijelu, ti bi se iznosi trebali upotrijebiti za prijeboj takvih dugova. U slučaju drugih partnerskih zemalja, od naloga za povrat u pogledu nenaplativih dugova trebalo bi odustati ili bi ih trebala rješavati Komisija.

(22)U skladu s člankom 26. Uredbe (EU) br. 1299/2013 Europskog parlamenta i Vijeća, primjenjivi uvjeti provedbe programa kojima se uređuje financijsko upravljanje te aspekti izrade programa, praćenja, evaluacije i kontrole sudjelovanja trećih zemalja putem doprinosa iz sredstava ENI-ja programima transnacionalne suradnje utvrđuju se u relevantnom programu suradnje te, prema potrebi, u sporazumu o financiranju između Komisije, vlada predmetnih trećih zemalja i države članice koja je domaćin upravljačkom tijelu relevantnog programa suradnje. Iako bi se primjenjivi uvjeti provedbe programa kojima se uređuju ti aspekti mogli prilagoditi izmjenom programa suradnje, potrebno je predvidjeti određena odstupanja od određenih odredaba Uredbe (EU) br. 1299/2013 kako bi se primjena odredaba utvrđenih za programe ENI-CBC omogućila i na dva programa transnacionalne suradnje iz dijela 2. Priloga.

(23)S obzirom na to da ciljeve ove Uredbe, to jest utvrđivanje posebnih odredaba u pogledu provedbe programa suradnje na koje utječe vojna agresija Rusije na Ukrajinu, ne mogu dostatno ostvariti same države članice, nego se zbog opsega i učinaka predloženog djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva.

(24)Financijska sredstva predviđena u kontekstu ove Uredbe moraju biti u skladu s uvjetima i postupcima utvrđenima mjerama ograničavanja donesenima na temelju članka 215. Ugovora.

(25)Uzimajući u obzir hitnost svladavanja migracijskih izazova koji su posljedica vojne agresije Rusije na Ukrajinu i nastavak javnozdravstvene krize povezane s pandemijom bolesti COVID-19, smatra se nužnim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.